December 12, 2013 - Menings
- 2 comments	Met Geloftedag om die draai, sal dit gepas wees om die Geloftevolk op te roep om hulle kant van die ooreenkoms na te kom.
My broers en landgenote, hier staan ons tans op hierdie oomblik voor die heilige God van hemel en aarde om aan Hom ‘n Gelofte te maak: As Hy met ons sal wees met sy beskerming en ons vyand in ons hande sal gee dat ons hom oorwin, dat ons die dag en datum elke jaar sal deurbring as ‘n verjaarsdag en ‘n dankdag soos ‘n Sabbat tot sy eer en dat ons ‘n tempel sal stig tot sy eer waar dit Hom sou behaag en dat ons dit sal sê ook aan ons kinders dat hulle met ons daarin moet deel tot gedagtenis ook vir ons opkomende geslagte, want die eer van sy Naam sal daardeur verheerlik word dat die roem en eer van oorwinning aan Hom gegee sal word. Amen
Dit is elkeen van ons se plig om hierdie Gelofte met groot dankbaarheid na te kom. Die Slag van Bloedrivier het bewys dat ons Hemelse Vader altyd in beheer is. Vandag, 175 jaar later, staan ons weer op die vooraand van ‘n groot beproewing. Wat die uiteinde van hierdie beproewing sal wees, weet ons nie.
Maak dus seker dat jou gesin weet waaroor die Gelofte gaan. Vind uit waar die naaste Geloftefees aan jou is, en gaan woon dit by.
In hierdie onseker tye, wil ek tog ‘n beroep doen op ons mense om paraat te bly. Wees voorbereid al gebeur niks, eerder as om onvoorbereid te wees en daar gebeur wel iets.
2 thoughts on “Ek sien dit so!”	DuP du Plessis December 12, 2013 at 9:37 pm	Goeiedag Neelsie,
Baie dankie vir hierdie oproep tot die Geloftevolk om ons Gelofte aan ons Vader opnuut weer te herbevestig en aan ons kinders voor te leef. Ek glo dat hierdie 175ste herdenking van die Verbond wat ons Vader met hierdie wederstrewige volkie gesluit het, vir elkeen van ons ‘n uiters verrykende geleentheid gaan wees.
Ek ondersteun jou oproep volmondig, maar sonder om daaraan enige afbreuk te doen, wil ek tog waarsku dat jy nie dieselfde fout begaan as wat ekself tot enkele jare gelede ook nog gemaak het nie. Ek het in die era grootgeword toe die Afrikaner Broederbond nog totale beheer gehad het oor elke aspek van opvoeding van ons volk se jeug, toe hulle die staat, kerk, politiek en selfs die Volksgeloftes beheer en gemanipuleer het. Ek glo ons het almal toe geglo dat net die feit dat Geloftefeeste gehou was, mos bewys van hul opregtheid daarmee behoort te wees.
Ek moet egter hier wys op die subtiele beinvloeding wat hulle, selfs op die bewoording van die Gelofte soos hierbo aangehaal, uitgeoefen het.
Baie mense sal my seker kritiseer dat ek die bobbejaan agter die berg probeer haal, maar vergelyk die enkele sin: “dat ons ‘n tempel sal stig tot sy eer waar dit Hom sou behaag” met: “ons ŉ Huis tot Sy Groot Naam se gedagtenis sal stig, waar dit Hom sal behaag.” Hulle kan redeneer dat die verskil tussen die woorde ‘tempel’ en ‘Huis’, tog seker nie werklik ‘n verskil sal maak oor hoe ek my Gelofte aan my Vader sal nakom nie, maar met daardie klein klemverskuiwing het die destydse vertalers dit reggekry om die gedagte van ‘n Geloftevolk wat leef en bestaan om Sy Naam in ons leefwyse groot te maak, te vervang met die gedagte dat die kerkgeboutjie in Pietermaritzburg, ons kant van die Gelofte volvoer het.
Ek wil aanbeveel dat diegene wat twyfel oor hiedie saak, die moete sal doen om die 50 bladsye studiestuk wat in opdrag van die Geloftevolk Ko-ordineringskomitee nagevors is, te gaan bestudeer en hul eie afleiding hieroor te maak. Die volledige geskiedenis van die Gerdener weergawe sowel as die outentieke weegawe van Andries Pretorius en Jan Bantjes kan gelees word by: http://www.volksvergadering.co.za/?page_id=931
Kordaat Neelsie December 14, 2013 at 2:45 pm	Beste oom DuP,
Baie dankie dat u hierdie stukkie uitgewys het. Ek stem saam met oom hieroor.